গত চার বছরে বাংলায় ব্লকবাস্টার হয়েছে বেশ কয়েকটি। যেমন 'হামি' বা 'ইয়েতি অভিযান'। কিন্তু তার কোনওটিই 'চিরদিনই তুমি যে আমার', 'সাথী' বা 'পাগলু'-র ব্যবসার যে অঙ্ক, তা ছুঁতে পারেনি। যদিও ছবির ঘরানা এক নয়। তবুও এমনটা ঘটার কিছু কারণ আন্দাজ করা যায়। যেমন রাজ্য জুড়ে সিনেমাহলের সংখ্যা কমে যাওয়া। আরও একটি বড় কারণ, বক্স অফিসে বহু সময়ই দু'টি বড় বাজেটের বাংলা ছবির টক্কর হচ্ছে। এতে কিছু ছবির মোট ব্যবসার অঙ্ক যে কমছে, সন্দেহ নেই। ইন্টারেস্টিং ব্যাপার হল, এমনটা অনুভব করেছে টলিউডের সবচেয়ে নামী দুই প্রযোজনা সংস্থা আর একেবারে প্রথম সারির দুই পরিচালক। সে কারণেই এই শীত থেকে আগামী বছর পর্যন্ত, দুই পরিচালক বক্স অফিসে মুখোমুখি লড়াই থেকে সরে আসার সিদ্ধান্ত নিলেন।